《盖公堂歌》
宋代·毕仲游

胶西丈人头皓白，避世不作诸侯客。黄帝老子是其师，短褐补肩人不识。

呜呼相国起文吏，能解干戈谋社稷。诸田喋血腥未已，封裹疮痍与休息。

三齐儒生多说士，强读诗书谈治国。席间众口乱如发，乡饮明堂尽陈迹。

丈人西来貌甚野，杖藜柴车面黧黑。

坐言治道本无事，要尔苍生自安适。尔能高卧知大体，男子耕耘女蚕织。

用之天下如掌上，况尔区区城七十。相君再拜受其教，舍以高堂奉颜色。

相君已死君不来，千五百年人叹息。眈眈新堂作者谁，密州太守文章伯。

太守高吟醉太白，年谷常丰无盗贼。三牛倒曳九仙木，大斤截落琅琊石。

脩梁巨柱屹如涌，磊落巍峨称公德。太守思公公不见，辟户张筵望南北。

诗成鬼神相对泣，文就龙蛇惊辟易。公今存亡讵可问，况今自有神仙骨。

五嶷山高近城郭，太守有堂奚不宅。我欲写公之意于鸣琴，又欲画公之容于四壁，太守胡不置我于其侧。

我欲奋飞无羽翼，注目高歌泪沾臆。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。